作者:許及之
標題:賀新郎
內容:舊俗傳荊楚。正江城、梅炎藻夏，做成重午。門艾釵符關何事，付與痴兒呆女。耳不聽、湖邊鼉鼓。獨炷爐香薰衣潤，對瀟瀟、翠竹都忘暑。時展卷，誦騷語。新愁不障西山雨。問樓頭、登臨倦客，有誰懷古。回首獨醒人何在，空把清尊酹與。漾不到、瀟湘江渚。我又相將湖南去，已安排、吊屈嘲漁父。君有語，但分付。